Nom de l'organització o centre educatiu: Associació Verificat

Calendari execució: Projecte en curs iniciat a maig de 2022

Pàgina web: https://www.verificat.cat/clima

Dades de contacte: gestio@verificat.cat / 633262962 / 644381389

Descripció de l'actuació:

Tot i l’evidència científica de què el canvi climàtic existeix i
que és causat principalment per l'ésser humà, en els darrers
temps, som testimonis de com nombroses i variades narratives
negacionistes i anticlimàtiques han irromput amb força a les
xarxes socials i es multipliquen a tota velocitat, incidint en
l’opinió pública i generant confusió a la ciutadania. Avui en
dia, tenim prou elements per creure que el negacionisme climàtic
és un dels grans desafiaments als quals ens enfrontem actualment
com a societat perquè posa en perill la lluita contra
l’emergència climàtica i la pal·liació dels efectes que el canvi
climàtic genera en el nostre entorn. A la vegada, i com qualsevol
altre tipus de desinformació, el negacionisme climàtic amenaça
els drets fonamentals de les persones - el dret a la veritat i el
dret a una informació veraç-, i obstaculitza la llibertat en la
presa de decisions, amenaçant la qualitat de la democràcia.

És per això que, el 2022, a Verificat hem posat el fact-checking
climàtic al centre de la nostra activitat i hem llançat el
projecte Les mentides intoxiquen el planeta. L’objectiu del
projecte és entendre com funcionen aquestes narratives
negacionistes, que es generen a les xarxes socials i que s’acaben
propagant també a través de la televisió i a altres mitjans de
comunicació convencionals.

Les narratives anticlima, que no tenen base científica i que,
sovint, amaguen interessos econòmics i polítics perversos,
incideixen sobre l’opinió pública i posen en perill la lluita
contra la crisi climàtica i la pal·liació dels seus efectes. És
per aquesta raó que, des de Verificat, volem evitar que el
negacionisme climàtic segueixin guanyant adeptes, posant en valor
el coneixement científic, amb la finalitat promoure’n la difusió
entre la ciutadania.

Gràcies a Les mentides intoxiquen el planeta hem analitzat més de
10.000 hores de pòdcast i hem contrastat les afirmacions més
variades, oferint informació veraç i segura, amb dades avalades
per experts científics, climatòlegs i investigadors. El projecte
també facilita un espai obert a la participació ciutadana, en el
qual s’atenen consultes i s’analitzen els missatges rebuts a
través de les nostres xarxes socials o del nostre servei de
WhatsApp relacionat amb el canvi climàtic i les seves
conseqüències.

Ens hem anticipat a certes narratives abans que apareguessin als
mitjans de comunicació generalistes i les hem pogut revertir a
temps amb arguments científics sòlids, contribuint a evitar-ne la
propagació. En el marc del projecte, hem publicat a la nostra web
prop de 60 verificacions relacionades amb missatges falsos i
enganyosos, que han tingut impacte en mitjans com EuropaPress i
han estat recollits per l’observatori de mitjans digitals de la
península Ibèrica (Iberifier), fundat per la Comissió Europea i
part de l’Observatori Europeu de Mitjans Digitals (EDMO). Així
mateix, els continguts detectats han servit de base per als
nostres articles d’anàlisi, que publiquem a El Periódico, així
com per als nostres vídeos divulgatius a TikTok i Instagram o el
nostre consultori obert i públic a través de WhatsApp.

Tant l’anàlisi de la desinformació climàtica com la publicació
d’articles de divulgació científica i del material audiovisual
són la base per la línia de clima al nostre programa educatiu
Desfake. Aquest programa d’alfabetització mediàtica i
informacional, adreçat tant a l’alumnat com als equips docents de
secundària, és pioner al nostre país i ha comptat amb el suport
de l’Ajuntament de Barcelona i de la Fundación Española para la
Ciencia y la Tecnología (FECYT). Durant el 2022, hem treballat la
desinformació climàtica en formacions presencials a 4 centres
educatius de la ciutat de Barcelona i també a través de la
formació digital a més de 150 docents de Catalunya, Illes Balears
i País Valencià, que aplicaran les eines per lluitar contra la
desinformació climàtica a les seves aules.

D’aquesta manera, al llarg del 2022 hem contribuït a la
divulgació científica sobre la crisi climàtica, a la vegada que
hem ofert eines per tal que el públic adolescent aprengui a
protegir-se de la desinformació entorn del negacionisme climàtic,
cada vegada més present a la nostra societat.

A Verificat creiem que una societat més ben informada és més
crítica, més sana i més democràtica. La desinformació climàtica
afecta de manera transversal totes les lluites per frenar el
canvi climàtic i, per aquesta raó, el nostre objectiu és
seguir-lo combatent a través de la promoció del rigor científic i
la divulgació d’informació veraç i contrastada que ha de servir
de base per a la construcció d’un món més just i sostenible.